Tweġiba mogħtija mis-Sur Frattini f'isem il-Kummissjoni

Mistoqsijiet bil-miktub : E-1104/05 , E-1118/05

(20 ta' Mejju 2005)

Il-Kummissjoni taf dwar il-fatti li ssemmew mill-Onorevoli Membri.

Il-Kummissjoni taf ukoll illi f'dawn iċ-ċentri għall-immigranti jistgħu jinżammu kemm nies li qed ifittxu kenn politiku kif ukoll immigranti illegali.

Il-kundizzjonijiet tad-detenzjoni ta' nies li qed ifittxu kenn politiku huma regolati bid-Direttiva tal-Kunsill 2003/9/KE tas-27 ta' Jannar 2003 li tistipula l-istandards minimi għal kif għandhom jintlaqgħu nies li jkunu qed ifittxu kenn ĠU L 31, tas-6.2.2003 .

Minkejja dan, dan l-att jitlob biss standards minimi u jiggarantixxi l-ħtiġijiet bażiċi u livell ta' għixien xieraq għal nies li qed ifittxu kenn politiku li jkunu miżmuma.

Id-data ta' l-għeluq għat-traspożizzjoni tad-Direttiva mill-Istati Membri kienet is-6 ta' Frar 2005 u l-Kummissjoni issa qed teżamina l-miżuri meħuda mill-Istati Membri għall-implimentazzjoni tagħha.

Sa llum il-Kummissjoni għadha ma rċiviet l-ebda notifika dwar it-traspożizzjoni tad-Direttiva minn Malta.

Għaldaqstant, il-Kummissjoni bagħtet ittra ta' avviż formali lill-awtoritajiet Maltin.

Id-Direttiva 2003/9/KE ma tagħtix aċċess għaċ-ċentri ta' immigrazzjoni għall-ġurnalisti b'mod espiċitu.

Il-libertà ta' l-espressjoni ggarantita bl-Artikolu 10 tal-Konvenzjoni għall-Ħarsien tad-Drittijiet u l-Libertajiet Fundamentali tal-Bniedem, li tista' tagħti dan it-tip ta' aċċess lill-ġurnalisti mhijiex bla kundizzjonijiet.

Għal din ir-raġuni, sabiex tkun tista' tanalizza l-fatti b'mod xieraq, il-Kummissjoni tkun teħtieġ tikseb tagħrif aktar dettaljat u għandha l-intenzjoni li tikkuntattja lill-awtoritajiet Maltin proprju għal dan.

Is-sitwazzjoni ta' gruppi oħra ta' immigranti (eż. immigranti illegali), inkluż dawk li l-applikazzjoni tagħhom għal kenn politiku tkun ġiet miċħuda b'mod definittiv mill-awtoritajiet, mhijiex, madanakollu, regolata fuq il-livell Komunitarju.

Għalhekk, il-liġi nazzjonali biss tapplika kemm għall-kundizzjonijiet ta', u l-aċċess għaċ-ċentri ta' detenzjoni għal dawn il-gruppi ta' immigranti.

Għalhekk il-Kummissjoni m'għandha l-ebda kompetenza biex taġixxi f'dan il-qasam.


Tweġiba mogħtija mis-Sur Verheugen f'isem il-Kummissjoni

(5 ta' Lulju 2006)

Il-Kummissjoni hija konxja mit-tnaqqis fin-numru ta' mediċini disponibbli fis-suq Malti u mir-riskju li ġab miegħu t-tmiem tal-perjodu tranżizzjonali fl-Att ta' l-Adeżjoni għall-konformità ta' l-awtorizzazzjonijiet nazzjonali tal-kummerċjalizzazzjoni għal prodotti mediċinali mal-liġi tal-Komunità fl-1 ta' Jannar 2007.

Għalhekk il-Kummissjoni qiegħda ssegwi mill-qrib il-qagħda f'Malta, bl-għan li jingħelbu dawn il-problemi ta' disponibilità fi ħdan il-qafas tal-leġiżlazzjoni attwali tal-Komunità, li għandu jipprovdi l-istrumenti sabiex jiżdied in-numru ta' mediċini awtorizzati.

F'dak li għandu x'jaqsam mal-possibilità li jiġu impurtati mediċini li huma "iċċertifikati" minn korp regolatorju ta' Stat Membru ieħor, il-leġiżlazzjoni tal-Komunità tipprevedi għarfien reċiproku u proċedura ta' deċentralizzazzjoni li jagħtu l-possibilità lill-Istati Membri li ma jivverifikawx applikazzjoni għal awtorizzazzjoni tal-kummerċjalizzazzjoni mressqa quddiemhom, iżda li joqgħodu fuq il-verifika mwettqa minn Stat Membru ieħor sabiex jagħtu awtorizzazzjoni tal-kummerċjalizzazzjoni.

Din toffri proċedura sempliċi għall-awtorizzazzjoni ta' prodotti mediċinali, bl-għan li tiffaċilita l-aċċess għal mediċini għas-swieq kollha nazzjonali fil-Komunità.

Dawn id-dispożizzjonijiet huma mibnija fuq il-prinċipju ta' fiduċja bejn korpi regolatorji ta' Stati Membri differenti u l-Kummissjoni tħeġġeġ l-użu tagħhom b'mod partikolari sabiex jingħelbu l-problemi ta' disponibilità f'Malta.

F'dan ir-rigward, il-Lussemburgu joffri eżempju tajjeb ta' kif il-qafas legali attwali, mingħajr ebda deroga speċifika, jippermetti li Stati Membri żgħar jiġġarantixxu d-disponibilità ta' mediċini awtorizzati.

Barra minn hekk, ir-reviżjoni ta' dan l-aħħar tal-leġiżlazzjoni farmaċewtika tal-Komunità introduċiet dispożizzjonijiet ġodda sabiex tindirizza l-problemi possibbli ta' disponibilità f'ċerti swieq nazzjonali.

B'mod partikolari, l-Artikolu 126a tad-Direttiva 2001/83/KE Id-Direttivaa 2001/83/KE Tal Parlament Ewropew u tal-Kunsill tas-6 ta' Novembru 2001 dwar il-kodiċi tal-Komunità li għandha x'taqsam ma' prodotti mediċinali għall-użu mill-bniedem, ĠU L 311, 28.11.2001 , kif emendat bid-Direttiva 2004/27KE Direttiva 2004/27/KE tal-Parlament u tal-Kunsill tal-31 ta' Marzu 2004, ĠU L 136, 30.4.2004 , jipprovdi li fin-nuqqas ta' awtorizzazzjoni kummerċjali jew ta' applikazzjoni pendenti għal prodott mediċinali awtorizzat fi Stat Membru ieħor skond id-Direttiva, Stat Membru jista' jawtorizza, għal raġunijiet iġġustifikati ta' saħħa pubblika, it-tqegħid fis-suq ta' l-imsemmi prodott mediċinali.

Għalhekk il-Kummisjoni tqis li l-leġiżlazzjoni eżistenti tipprovdi qafas legali adattat għal mistoqsijiet imqajma mill-Onorevoli Membru, filwaqt li ssegwi mill-qrib l-iżviluppi reali.


Tweġiba mogħtija mis-Sur Spidla f'isem il-Kummissjoni

(27 ta' Ġunju 2006)

Il-Kummissjoni tifhem it-tħassib ta' l-Onorevoli Membru dwar il-bżonn li l-Kummissjoni tadotta pożizzjoni dwar ir-regoli tal- Malta Football Association (MFA) relatati mal-plejers li tħarġu fil-pajjiż (" home-grown ") u l-kompatibilità tagħhom mal-liġi tal-Komunità.

Madankollu, il-Kummissjoni tixtieq tiġbed l-attenzjoni ta' l-Onorevoli Membru għal dawn l-elementi li ġejjin.

L-ewwelnett, il-Kummissjoni hija ta' l-opinjoni li din il-kwistjoni ma tistax tiġi trattata fuq bażi ta' każ b'każ u li huwa neċessarju li din il-kwistjoni tiġi trattata minn perspettiva ġenerali.

Dan jinkludi eżaminazzjoni tar-regoli proposti mill- Union of European Football Associations (UEFA) dwar plejers li tħarrġu fil-pajjiż u r-reviżjoni tas-sitwazzjoni fi Stati Membri oħra.

It-tieninett, il-kwistjoni ta' diskriminazzjoni indiretta possibbli, imsemmija fit-tweġiba tal-Kummissjoni għall-mistoqsija bil-miktub E-0801/05 li għamel qabel l-Onorevoli Membru, trid tiġi evalwata bir-reqqa.

Barra minn hekk, din il-kwistjoni sensittiva titlob li tiġi meqjusa b'attenzjoni sabiex tolqot il-bilanċ it-tajjeb bejn il-ħtieġa li jkun hemm konformità mal-liġi tal-Komunità u l-awtonomija ta' l-organizzazzjonijiet ta' l-isport biex jistabbilixxu r-regoli tagħhom.

Id-Dikjarazzjoni tal-Kunsill Ewropew ta' Nizza fl-2000 tisħaq ukoll dwar il-bżonn li tqis il-karatteristiċi speċifiċi ta' l-isport u l-funzjonijiet soċjali tiegħu fl-Ewropa.

It-tieletnett, informazzjoni komprensiva u komparattiva dwar akkademiji tal-futbol u dawk " home-grown " fi Stati Membri differenti ma teżistix.

Għal din ir-raġuni, il-Kummissjoni ddeċidiet li tniedi studju dwar l-akkademji ta' l-isport fl-Istati Membri, li jkun jinkludi l-kwistjoni tal-plejers li tħarrġu fil-pajjiż.

Fl-aħħarnett, kif diġà ssemma' fit-tweġiba tal-Kummissjoni għall-mistoqsija bil-miktub E-0801/05 li għamel qabel l-Onorevoli Membru, l-Artikolu 39 tat-Trattat tal-KE dwar il-moviment ħieles tal-ħaddiema għandu effett dirett.

Għalhekk, kwerelenti potenzjali għandhom il-possibilità li jirreferu l-każ tagħhom lill-qorti nazzjonali kompetenti sabiex jiżguraw li jibbenefikaw mid-drittijiet garantiti mit-Trattat.


Tweġiba mogħtija mis-Sur McCreevy f'isem il-Kummissjoni

(28 ta' Ġunju 2006)

Il-Kummissjoni tista' tikkonferma li taf bil-leġiżlazzjoni Taljana msemmija, u li rċiviet numru ta' ilmenti minn operaturi tal-logħob ta' l-azzard.

Fost affarijiet oħra, l-ilmenti jsemmu b'mod partikolari n-nuqqas ta' notifika mil-leġislazzjoni Taljana kif mitlub mid-Direttiva 98/34/KE Id-Direttiva 98/34/KE tal-Parlament Ewropew u tal-Kunsill tat-22 ta' Ġunju, 1998 li tistabbilixxi proċedura għall-għoti ta' informazzjoni fil-qasam ta' l-istandards u tar-Regolamenti Tekniċi, ĠU L 204, 21.7.1998 , kif emendat mid-Direttiva 98/34/KE tal-Parlament Ewropew u tal-Kunsill ta' l-20 ta' Lulju 1998, ĠU L 217, 5.8.1998 li timponi obbligu fuq l-Istati Membri sabiex jinnotifikaw lill-Kummissjoni u lil xulxin kull abbozz tar-Regolamenti dwar servizzi tas-soċjetà ta' l-informazzjoni qabel ma jiġu addottati fil-liġi nazzjonali.

Din il-kwistjoni hija suġġetta għall-investigazzjoni mill-Kummissjoni li għaddejja bħalissa.


It-tweġiba tas-Sur Borg f'isem il-Kummissjoni

(13 ta' Lulju 2006)

Il-Kummissjoni tixtieq tirringrazzja lill-Onorevoli Membru għal din il-mistoqsija u taqbel għal kollox ma' l-osservazzjonijiet tiegħu.

Il-Kummissjoni qiegħda tikkunsidra proġetti bħal Ocean Eye u oħrajn simili fl-isfera ta' l-individwazzjoni mill-bogħod mir-remote sensing .

Per eżempju, il-proġett tas-Servizzi ta' Informazzjoni dwar in-Navigazzjoni Marittima (MarNIS), li huwa ffinanzjat taħt is-sitt programm ta' qafas, qed jevalwa l-possibilita` li jsegwi bastimenti b'sistemi li jintegraw teknoloġiji differenti li jinkludu radar b'apertura sintetika (SAR), sistemi ta' identifikazzjoni awtomatiċi (AIS) u sistemi li jidentifikaw u jsegwu fuq medda twila (LRIT).

Nittamaw li proġetti bħal Ocean Eye mhumiex se jestendu biss għaż-żoni tal-baħar li jistgħu jiġu ssorveljati bir-remote sensing iżda jnaqqsu wkoll l-ispejjeż ta' dan il-monitoraġġ permezz tal-promozzjoni ta' l-użu għal diversi għanijiet tax-xbihat ta' l-individwazzjoni mill-bogħod.


Tweġiba mogħtija mis-Sur Figel f'isem il-Kummissjoni

(28 ta' Ġunju 2006)

Ir-Regolament tal-Kunsill (KE) Nru 930/2004 ta' l-1 ta' Mejju 2004 dwar miżuri temporanji ta' deroga dwar it-tfassil fil-lingwa Maltija ta' l-atti ta' l-Istituzzjonijiet ta' l-Unjoni Ewropea jispeċifika ĠU L 169, 1.5.2004 :

"B'deroga mir-Regolament Nru 1 u għal perjodu ta' tliet snin li jibda fl-1 ta' Mejju 2004, l-Istituzzjonijiet ta' l-Unjoni Ewropea m'għandhomx ikunu marbuta bl-obbligu li jfasslu l-atti kollha bil-Malti u li jippubblikawhom f'dik il-lingwa fil-Ġurnal Uffiċjali ta' l-Unjoni Ewropea.

Dan l-Artikolu m'għandux japplika għar-Regolamenti adottati mill-Parlament Ewropew u l-Kunsill flimkien."

Għalhekk mhux il-każ li l-leġiżlazzjoni ta' l-UE kollha ġiet tradotta għall-Malti f'Marzu 2006.

Madankollu, il-Kummissjoni taf sewwa l-obbligazzjonijiet tagħha skond it-trattati u sa Marzu 2006, hija ttraduċiet madwar żewġ terzi ta' l-atti leġiżlattivi għall-Malti.

Rigward il-pubblikazzjoni, filwaqt li r-Regolamenti adottati skond il-proċedura tal-kodeċiżjoni ġew ippubblikati fil-verżjoni Maltija tal-Ġurnal Uffiċjali sa mill-1 ta' Mejju 2004, atti oħrajn ma ġewx sistematikament tradotti u, għalhekk, ippubblikati.

L-atti li jifdal iridu jiġu ppubblikati fil-verżjoni Maltija tal-Ġurnal Uffiċjali sa l-1 ta' Mejju 2007, suġġetti għal reviżjoni mill-Kunsill għal possibbiltà ta' estensjoni tal-perjodu ta' tranżizzjoni għal sena oħra (sa April 2008; ara l-Artikolu 2 tar-Regolament tal-Kunsill (KE) Nru 930/2004).


(6 ta' Lulju 2006)

L-għan tal-Kummissjoni kien li taħtar 60 traduttur Malti (inklużi tliet Kapijiet ta' l-Unità u Kap tad-Dipartiment wieħed), sa l-aħħar ta' l-2006.

Il-fatturi ewlenin li wasslu għal dewmien f'li tintlaħaq din il-mira huma: —

In-numru limitat ta' kandidati Maltin li għaddew u li ħareġ mill-ewwel kompetizzjonijiet ta' l-Uffiċċju Ewropew ta' l-Għażla tal-Persunal (European Personnel Selection Office - EPSO) għat-tradutturi mill-Istati Membri ġodda: EPSO/LA/10/03 (LA3) għal kapijiet tad-diviżjoni lingwistika fis-servizzi tat-traduzzjoni – kandidat Malti 1 li għadda u EPSO/LA/11/03 (LA8) għal tradutturi assistenti – 8 kandidati Maltin li għaddew.

Tradutturi li rriżenjaw jew li rrifjutaw l-offerta li jaħdmu għall-Kummissjoni; 27 traduttur Malti rrifjuta offerta ta' xogħol u 4 rriżenjaw.

Il-Kummissjoni tixtieq tinforma lill-Onorevoli Membru li l-EPSO ppubblika tliet kompetizzjonijiet interistituzzjonali ġodda fid-19 ta' Mejju 2005 fil-Ġurnal Uffiċjali C117A.

EPSO/AD/5/05 (A*5) għal amministraturi lingwistiċi fil-qasam tat-traduzzjoni;

EPSO/AD/6-7/05 (A*9/A*12) għal amministraturi lingwistiċi fil-qasam tat-traduzzjoni;

EPSO/AD/6/05 issa ġew konklużi u r-riżultati ntbagħtu lill-kandidati, kien hemm 3 kandidati Maltin li għaddew; L-EPSO se jkun ukoll qiegħed jikkonkludi l-kompetizzjoni EPSO/AD/7/05 sa l-aħħar ta' Ġunju 2006, sfortunatament l-ebda kandidat Malti ma kien mistieden għall-istadju ta' l-oral.

It-testijiet ta' l-oral għal kandidati Maltin f'EPSO/AD/5/05 saru bejn it-8 ta' Mejju u d-9 ta' Ġunju 2006 u r-riżultati se jitħabbru imminentament.

Minkejja dan, il-Kummissjoni ħadet l-azzjonijiet li ġejjin sabiex tilħaq in-numru rekwiżit ta' tradutturi malajr kemm jista' jkun: 1.

Sabiex issaħħaħ il-kapaċità tagħha tad-traduzzjoni, il-Kummissjoni ddeċidiet li timpjega aġenti temporanji għall-ilsna ta' l-UE ta' l-10.

Id-dipartiment tal-Malti attwalment għandu 22 aġent temporanju.

Il-lista ta' riżerva fiha 14-il kandidat ieħor.

11 minnhom ikkonfermaw l-intenzjoni tagħhom li jiġu jaħdmu l-Lussemburgu fix-xhur li ġejjin.

Il-proċeduri għar-reklutaġġ għadhom għaddejja.

Hija ppjanata għażla ġdida għal tradutturi ta' l-ilsien Malti.

Barra minn hekk, il-Kummissjoni impjegat aġenti kuntrattwali lokalment fl-Istati Membri l-ġodda li jaħdmu fil-Field Offices tad-Direttorat Ġenerali għat-Traduzzjoni.

Il-Field Offices jinsabu fl-Istati Membri u huma ospitati mir-Rappreżentazzjonijiet tal-Kummissjoni Ewropea.

Bħalissa, 6 tradutturi Maltin qegħdin jaħdmu fil-Field Office ta' Malta.

Fl-aħħar nett, il-Kummissjoni qiegħda taħtar esperti nazzjonali ssekondati (seconded national experts – SNE) sabiex jagħtu għajnuna.

Attwalment, hemm 3 SNEs li qegħdin jaħdmu fid-dipartiment tat-traduzzjoni tal-Malti.


Tweġiba mogħtija mis-Sur Barroso f'isem il-Kummissjoni

(13 ta' Lulju 2006)

Il-Kummissjoni tipprovdi formola standard biex tħeffef il-preżentazzjoni ta' ilmenti dwar allegat ksur tal-liġi Komunitarja.

Il-formola standard titlob informazzjoni dwar l-aktar aspetti rilevanti li normalment ikunu meħtieġa biex tkun tista' ssir analiżi preliminari ta' każ.

Madanakollu, l-użu tal-formola standard mhux obbligatorju Komunikazzjoni tal-Kummissjoni lill-Parlament Ewropew u lill-Ombudsman Ewropew dwar ir-relazzjonijiet ma' min iressaq ilment dwar ksur tal-liġi Komunitarja (COM(2002)141 finali). .

Il-Kummissjoni bħalissa tirreġistra ilmenti mibgħuta permezz tal-posta, tal-feks jew ta' l-imejl mingħajr l-użu tal-formola.

Bħala medja bejn l-2000 u l-2004 kienu reġistrati 1,265 ilment fis-sena dwar ksur tal-liġi Komunitarja.

Fl-2005 kienu reġistrati 1,154 ilment.

Kollox ma' kollox, l-ilmenti jirrappreżentaw madwar 43.5% tat-total tal-ksur identifikat fl-2005.

Ir-regoli tal-Kummissjoni jistipulaw li għandha titbagħat irċevuta inizjali għal kull korrispondenza fi żmien ħmistax-il ġurnata wara li din tasal.

Korrispondenza li probabbilment se tkun investigata bħala ilment tkun reġistrata formalment u fi żmien xahar mindu tkun intbagħtet l-ewwel irċevuta , trid tintbagħat irċevuta oħra It-22 rapport annwali dwar il-monitoraġġ tal-liġi Komunitarja (COM(2005)570). .

Din l-irċevuta tinkludi nota ta' spjegazzjoni dwar il-proċedura li se tkun applikata u deskrizzjoni dwar l-istadji formali differenti tal-proċedura tal-ksur.

Id-dipartimenti tal-Kummissjoni jinvestigaw l-ilmenti bil-ħsieb li jieħdu deċiżjoni biex jew joħorġu ittra ta' tqegħid fil-mora jew inkella biex jagħlqu l-każ, fi żmien sena mid-data li fiha l-ilment ikun ġie reġistrat.

Fid-dawl taċ-ċirkostanzi ta' kull każ, jista' jiġri li jkun hemm bżonn ta' estenzjoni ta' din l-iskadenza peress li l-ittri ta' tqegħid fil-mora jridu jkunu eżatti minħabba raġunijiet ta' proċedura marbuta man-natura legali tal-proċeduri ta' ksur.

L-istess raġunar japplika għal deċiżjonijiet dwar l-għeluq ta' każ ta' ilment.

Fejn dan il-limitu ta' żmien jinqabeż, id-dipartiment tal-Kummissjoni responsabbli mill-każ għandu jinforma bil-miktub lil min ikun ressaq l-ilment.


Tweġiba mogħtija mis-Sur McCreevy f'isem il-Kummissjoni

(11 ta' Settembru 2006)

Id-Direttiva Postali Id-Direttiva 97/67/KE tal-Parlament Ewropew u tal-Kunsill tal-15 ta' Diċembru 1997 dwar regoli komuni għall-iżvilupp tas-suq intern tas-servizzi postali tal-Komunità u t-titjib fil-kwalità tas-servizz, ĠU L 15, 21.1.1998 , kif emendata mid-Direttiva 2002/39/EC tal-Parlament u tal-Kunsill ta' l-10 ta' Ġunju 2002, ĠU L 176, 5.7.2002 . fiha għadd ta' prinċipji ġenerali dwar l-ipprezzar ta' servizzi postali universali, inklużi l-prinċipji li l-prezzijiet ikunu għall-but ta' kulħadd u li jkunu jirriflettu l-ispejjeż Dawn il-prinċipji ma japplikawx biss għal dawk is-servizzi postali li jaqgħu fi ħdan is-servizz universali, li jinkludi ittri sa 2 kilogrammi (kg) u pakketti sa 10/20 kg, servizzi reġistrati u assikurati, sew nazzjonali u internazzjonali.

Dawn il-prinċipji ma japplikawx għal xi wħud mis-servizzi li l-Onorevoli Membru jidher li qed jirreferi għalihom, bħal servizzi express u bil-kurjer li b'hekk għandhom id-dritt, skond il-Liġi tal-KE, ikollhom il-prezzijiet tagħhom stipulati liberament, soġġett għar-regoli tal-kompetizzjoni tal-KE.

Bħala konsegwenza, u fir-rigward ta' servizzi postali universali bejn Malta u l-Istati Membri, sakemm ma jkunx hemm raġunijiet oġġettivi ta' spiża li jiġġustifikaw tariffi differenti għal Malta u Stati Membri oħra, differenzazzjoni fil-prezz, fil-prinċipju, ma tkunx inkompatibbli mal-liġi tal-KE.

Irrispettivament minn kull differenza fil-prezz, id-deskrizzjoni ta' Malta bħala Stat li mhuwiex Membru f'lista tal-prezzijiet ta' fornitur ta' servizz universali tkun trid tiġi emendata sabiex tikkonforma ma' l-obbligu, li jinsab fid-Direttiva msemmija hawn fuq, li l-klijenti jiġu infurmati b'mod dettaljat u aġġornat dwar servizz universali.

Fil-każ kollha ta'dan it-tip, il-kontroll tal-prezzijiet għas-servizzi postali universali u l-għoti ta' tagħrif lill-utenti huwa, primarjament, fir-responsabbiltà ta' l-Istati Membri li għandhom jissorveljaw u jinfurzaw id-dispożizzjonijiet rispettivi.


It-tweġiba mogħtija mis-Sur Piebalgs f'isem il-Kummissjoni

(6 ta' Lulju 2006)

Il-Kummissjoni tista' tikkonferma li, fi Frar 2006, irċeviet ilment li ġie rreġistrat formalment bħala l-ilment numru 2006/4203, dwar każijiet ta' ksur min-naħa ta' Malta tad-dispożizzjonijiet tad-Direttiva 2003/54/KE Id-Direttiva tal-Parlament Ewropew u tal-Kunsill 2003/54/KE tas-26 ta' Ġunju 2003 dwar ir-regoli komuni għas-suq intern fil-qasam ta' l-elettriku u li tħassar id-Direttiva 96/92/KE – Dikjarazzjonijiet magħmula rigward attivitajiet ta' dekommissjonar u l-ġestjoni ta' l-iskart, ĠU L 176, 15.7.2003 . fis-suq ta' l-elettriku.

Il-Kummissjoni talbet kjarifiki mingħand l-awtoritajiet Maltin.

Il-każ bħalissa qiegħed jiġi kkunsidrat, u għad mhuwiex possibbli li l-eżitu jiġi antiċipat.

Fil-waqt dovut, min ressaq l-ilment sejjer jiġi mgħarraf bil-konklużjoni tal-Kummissjoni dwar din il-kwistjoni.


Tweġiba mogħtija mis-Sur Dimas f'isem il-Kummissjoni

(17 ta' Lulju 2006)

Fir-rigward tad-Direttiva tal-Kwalità ta' l-Arja Ċirkostanti 96/62/KE, Id-Direttiva tal-Kunsill 96/62/KE tas-27 ta' Settembru 1996 dwar l-evalwazzjoni u l-ġestjoni tal-kwalità ta' l-arja. kif deskritt fit-tweġiba preċedenti mill-Onorevoli Membru (mistoqsija bil-miktub - E0425/06) l-Istati Membri għandhom uffiċjalment jippreżentaw rapport f'Settembru dwar l-kwalità ta' l-arja ċirkostanti evalwat fit-territorju tagħhom fis-sena preċedenti.

Rapport bħal dan għall-2005 għandu għalhekk jiġi ppreżentat f'Settembru 2006.

Sakemm ma jkunx wasal rapport bħal dan, il-Kummissjoni ma tistax tieħu pożizzjoni definita li fl-2005 inqabżu l-valuri ta' limitu tal-kwalità ta' l-arja għad-diossidu tal-kubrit fl-arja ċirkostanti f'Malta.

Il-Kummissjoni għandha tevalwa jekk kienx hemm eċċessi bħal dawn skond il-bażi tar-rapport annwali li għandha tressaq Malta iktar tard din is-sena.

Il-mistoqsija mill-Onorevoli Membru tirreferi għall-ħsara kkawżata mis-sajjetti fuq it-tagħmir ta' monitoraġġ fl-impjanti ta' l-enerġija f'Malta.

Il-Kummissjoni għandha tistaqsi għal kjarifikazzjoni mill-awtoritajiet Maltin sabiex tikkonferma li kien hemm konformità mar-rekwiżiti ta' monitoraġġ tad-Direttiva tal-Pjanti Kbar ta' Kombustjoni (LCP) 2001/80/KE Id-Direttiva 2001/80/KE tal-Parlament u tal-Kunsill tat-23 ta' Ottubru 2001 dwar il-limitazzjoni ta' l-emissjonijiet ta' ċerti sustanzi ta' tniġġis fl-arja minn impjanti kbar tal-kombustjoni, ĠU L 309, 27.11.2001 . .

Id-Direttiva ma tipprevenix l-użu tat-tagħmir portabbli għall-għanijiet ta' monitoraġġ.

Skond id-dispożizzjonijiet tat-Trattat ta' l-Adeżjoni, il-valur ta' limitu għall-emissjonijiet għat-trab inklużi fil-parti A ta' l-Anness VII għad-Direttiva LCP applikat sa mill-31 December 2005 għall-Ewwel Fażi tal-impjant ta' l-enerġija f'Delimara.

Il-Kummissjoni sejra tistaqsi lill-awtoritajiet Maltin għall-informazzjoni sabiex tiċċekkja jekk kienx hemm konformità mal-valuri ta' limitu ta' l-emissjonijiet u sussegwentement se tinforma lill-Onorevoli Membru.

Mill-perspettiva tal-kwalità ta' l-arja, ir-rekwiżiti għall-monitoraġġ kontinwu japplikaw biss fejn il-konċentrazzjonijiet huma partikolarment għolja u hemm ir-riskju kbir li jinqabżu l-valuri ta' limitu ta' l-emissjonijiet.

Barra minn hekk, l-Istati Membri għandhom ċertu livell ta' diskrezzjoni għal-lokazzjoni tal-monitors għall-kwalità ta' l-arja peress li huwa rikonoxxut li huwa impossibli li tistenna li jkun hemm monitoraġġ f'kull lokazzjoni fi Stat Membru partikolari.

Hemm ċerti kriterji ta' lokazzjoni u numri minimi ta' monitors li jridu jiġu segwiti, iżda huwa possibbli li ma kienx hemm monitoraġġ kontinwu tal-livelli tas-sustanzi tat-tniġġis fil-viċinità tal-Marsa.

Dan ma jikkostitwixxix ksur tad-direttivi dwar il-kwalità ta' l-arja ta' l-UE.

Madankollu, skond id-Direttiva LCP, jinħtieġ l-kejl tal-konċentrazzjonijiet tad-diossidu tal-kubrit (SO2), l-ossidu tan-nitroġenu (NOx) u t-trab fil-gassijiet ta' skart li qed joħorġu mill-impjant ta' l-enerġija tal-Marsa.

Kif indikat qabel, il-Kummissjoni se tiċċekkja ma' l-awtoritajiet Maltin jekk kienx hemm konformità mar-rekwiżiti ta' monitoraġġ tad-Direttiva LCP.